Þingræður haldnar á Alþingi Íslendinga

Frsm. (Páll Hermannsson) : Það er aðeins í sambandi við brtt. á þskj. 186 frá hv. þm. N.-Ísf. Fjvn. hefur nú ekki haft fund og þar af leiðandi ekki athugað þessa brtt., svo að ég get ekkert um hana sagt fyrir n. hönd. En sjálfur get ég lýst yfir því, að mér þykir þessi brtt. til bóta og mun fyrir mitt leyti greiða henni atkv.



Herra forseti. - Ég vildi í sambandi við það, sem ég mælti með till. minni á þskj. 186 í gær því við, að mér finnst rétt, að það komi fram, að á flugmálin sé litið sem framtíðarmál í landinu. Það er vitað af öllum staðháttum hér á landi, að flugsamgöngur eiga mikla framtíð, og þess er brýn nauðsyn, að þeir verði rannsakaðir og möguleikarnir á því, sem hægt er að gera nú í þessum efnum. Mér finnst í sambandi við þá till., sem hér lá fyrir um vöru- og farþegaflutninga með ströndum fram, rétt að láta þetta mál verða samferða því og að ríkisstj. leitaði til Flugfélags Íslands, sem hefur á fjárl. yfirstandandi árs notið styrks um, að það rækti skyldur við þá staði, sem erfiðast eiga í þessum efnum. Ég benti á það, að sá staður, sem bezt liggur allra staða á Íslandi utan Rvíkur, nýtur einn og aleinn þeirrar einu farþegaflugvélar, en það er Akureyri. Ég hygg þess vegna, að það væri mjög vel til fallið, að ríkisstj. athugi hið bráðasta, hvað hægt er að gera fyrir þá staði, sem við erfiðastan hlut búa í þessu efni. Jafnframt væri rétt, að þingið hefði frumkvæði um athugun á skilyrðum til flugvallagerðar á þeim stöðum, sem nauðsynlegast er að fá flugsamgöngur við. Ég ætla ekki að fjölyrða um þetta hér, en aðeins drepa á það, að það getur ekki liðið langur tími þangað til það verkefni krefst úrlausnar, að þeir staðir, sem svo illa eru settir um samgöngur á sjó og landi, koma með kröfur um, að sinnt verði flugvallagerð og öðrum þeim atriðum, sem verða mega til þess, að þessir staðir komist í flugsamband við landið umhverfis. Ég þakka svo hv. frsm., 2. þm. N.-M., fyrir góðar undirtektir undir þessa till. og vænti, að alþm. sjái sér fært að greiða henni atkv. og hún komi þannig til viðbótar við þá till., sem hefur legið hér fyrir og ég hef lýst fylgi mínu við.

Forseti (GSv) : Eins og þm. vita, hefur undir eðlilegum kringumstæðum sá háttur verið viðhafður í sanieinuðu Alþingi til öryggis um meðferð mála, að umr. hefur verið frestað, þegar þeim hefur verið vísað til n. við fyrri umr., þar til n. hefur lokið sínu starfi. Nú hefur komið fram málaleitun um það bæði í ræðu þm. og eins til mín utan fundar, að þar sem svo áliðið er þingtímans og lítil von um afgreiðslu, nema heldur sé flýtt fyrir þeim málum, sem á dagskrá eru og afgr. verður að einhverju leyti a. m. k., þá sé fyrst borið upp að vísa máli til síðar í umr. og síðan till. um nefnd, og er þá ekki nema ein umr., þótt n. fjalli um málið. Þar sem við þetta mál er brtt., hefur þótt rétt með tilliti til þess, að brtt. þýðir mismunandi viðhorf á málum, að fresta fyrri umr., sem í raun réttri er eins og 2. umr. Verður svo viðhaft væntanlega nú um hríð um öll mál, sem stendur líkt á um, að leita fyrst atkvæða um að vísa til síðari umr.

Frsm. (Finnur Jónsson) : Þessi till. er samkomulagstill. frá allshnm. af öllum flokkum og fer í þá átt, að athugað sé á milli þinga, hvort ekki sé hægt að finna grundvöll fyrir því, að friður komist á um skipun þeirra mála, er í till. greinir. Nm. eru á eitt sáttir um skipun milliþn. og mæla eindregið með, að till. verði samþ. Einn nm. hefur þó sérstöðu um 3. lið till., en þar sem við viljum leggja áherzlu á, að till. nái fram að ganga á þessu þingi, vona ég, að hv. 1. þm. N.-M. geymi sér til síðari umr. að skýra sérstöðu sína.



Ég skal ekki vera langorður, enda get ég vísað til grg. till. Það er nú upplýst, að Siglufjarðarkaupstaður er búinn að fá loforð fyrir vélasamstæðum í þessu skyni, en þarf að greiða þær vélar bráðlega og getur fengið lán, ef yfirlýst er af Alþ., að þessi ábyrgð fáist síðar. Ég vona, að hv. fjvn. komi með till. sínar í málinu fyrir þingslit.

Flm. (Gísli Jónsson) : Eins og grg. till. ber með sér, var þetta samþ. í símal. 1935 ásamt öðrum símalagningum, en þessar línur hafa ekki enn þá verið lagðar, enda þótt flestar hinar hafi verið lagðar, ásamt mörgum öðrum línum, sem ekki voru þá komnar í símal. Ég vona, að hæstv. Alþ. fallist á, að þetta verði gert hið fyrsta og afgreiði þetta, án þess að það fari til n.